CELEX: 32013D1030(02)
Language: fi
Date: 2013-10-22 00:00:00
Title: Komission päätös, annettu 22 päivänä lokakuuta 2013 , digitaalitalouden verotusta käsittelevän komission asiantuntijaryhmän perustamisesta

30.10.2013   
            
            
               FI
            
            
               Euroopan unionin virallinen lehti
            
            
               C 316/11
            
         KOMISSION PÄÄTÖS,
   annettu 22 päivänä lokakuuta 2013,
   digitaalitalouden verotusta käsittelevän komission asiantuntijaryhmän perustamisesta
   2013/C 316/07
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   sekä katsoo seuraavaa:
   
               (1)
            
            
               Euroopan unionin toiminnasta tehdyn sopimuksen 113 ja 115 artiklassa annetaan Euroopan unionille ja sen jäsenvaltioille tehtäväksi sisämarkkinoiden toteuttamisen ja toiminnan varmistaminen.
            
         
               (2)
            
            
               Voidakseen laatia digitaalitalouden verotuskysymyksiä koskevan kattavan unionin kannan komission voi olla tarpeen käyttää apunaan neuvoa-antavan elimen asiantuntemusta.
            
         
               (3)
            
            
               Sen vuoksi on tarpeen perustaa digitaalitalouden verotusta käsittelevä asiantuntijaryhmä ja määritellä sen tehtävät ja kokoonpano.
            
         
               (4)
            
            
               Asiantuntijaryhmän olisi autettava laatimaan kattava unionin kanta digitaalitalouden verotukseen analysoimalla tähän liittyviä kysymyksiä ja tarjoamalla komissiolle erilaisia keinoja niiden ratkaisemiseksi.
            
         
               (5)
            
            
               Asiantuntijaryhmän olisi oltava suhteellisen pieni, jotta se voi edistyä työssään ja saavuttaa tuloksia nopeasti. Sen olisi koostuttava henkilöistä, joilla on syvällinen tuntemus ja käytännön kokemus digitaalitaloudesta tai akateeminen tausta verotuksen tai taloustieteen tai molempien alalta sekä henkilöistä, jotka ovat erikoistuneet verotukseen ja joilla on mieluiten myös käytännön kokemusta digitaalitalouden verotuksesta. Ryhmän arvovaltaisuuden osoittamiseksi ja sen riippumattomuuden takaamiseksi ryhmän puheenjohtajan olisi oltava henkilö, jolla on merkittävää poliittista kokemusta.
            
         
               (6)
            
            
               Olisi vahvistettava säännöt, joiden mukaisesti ryhmän jäsenet saavat julkistaa tietoja.
            
         
               (7)
            
            
               Henkilötietojen käsittelyssä olisi noudatettava Euroopan parlamentin ja neuvoston asetusta (EY) N:o 45/2001 (1).
            
         
               (8)
            
            
               On aiheellista vahvistaa tämän päätöksen soveltamisaika,
            
         ON PÄÄTTÄNYT SEURAAVAA:
   1 artikla
   Kohde
   Perustetaan digitaalitalouden verotusta käsittelevä asiantuntijaryhmä, jäljempänä ’asiantuntijaryhmä’.
   2 artikla
   Tehtävät
   1.   Asiantuntijaryhmän tehtävänä on
   
               a)
            
            
               avustaa komissiota säädösehdotusten tai muiden poliittisten aloitteiden laatimisessa;
            
         
               b)
            
            
               seurata digitaalitalouden verotusta koskevan politiikan kehitystä;
            
         
               c)
            
            
               saada aikaan kokemusten ja hyvien käytänteiden vaihtoa digitaalitalouden verotuksen alalla;
            
         
               d)
            
            
               kehittää digitaalitalouden verotusta koskevia ideoita ja tarkastella mahdollisia vaihtoehtoja nykyisille veropohjille ottaen huomioon paitsi EU:n erityispiirteet myös maailmanlaajuisten ratkaisujen kehittämisen;
            
         
               e)
            
            
               laatia kattava analyysi siitä, miten digitaalitalouden alalla EU:ssa toimivat yritykset suoraan tai epäsuorasti vaikuttavat jäsenvaltioiden verotuloihin ja millaisia mahdollisia puutteita on havaittavissa nykyisten kansainvälisten verosääntöjen mukauttamisessa digitaalitalouteen;
            
         
               f)
            
            
               esittää komissiolle useita mahdollisia keinoja ratkaista tärkeimmät e alakohdassa mainitun analyysin yhteydessä havaituista ongelmista sekä kustakin ratkaisusta EU:lle aiheutuvat riskit, mahdolliset seuraukset sekä taloudelliset ja rahoitusvaikutukset.
            
         2.   Asiantuntijaryhmän on esitettävä komissiolle kertomus toiminnastaan ennen 1 päivää heinäkuuta 2014.
   3 artikla
   Kuuleminen
   Komissio voi kuulla asiantuntijaryhmää mistä tahansa digitaalitalouden verotukseen liittyvästä kysymyksestä.
   4 artikla
   Kokoonpano – Nimitys
   1.   Asiantuntijaryhmässä on oltava vähintään kuusi ja enintään seitsemän jäsentä:
   
               a)
            
            
               yksi jäsen, joka nimitetään yksityishenkilönä ja jolla on yleinen tausta talouden, oikeuden tai rahoituksen alalla ja suuri poliittinen painoarvo;
            
         
               b)
            
            
               yksi tai kaksi jäsentä, jotka nimitetään yksityishenkilöinä ja joilla on syvällinen tuntemus ja käytännön kokemusta digitaalitalouden alalta;
            
         
               c)
            
            
               yksi tai kaksi jäsentä, jotka nimitetään yksityishenkilöinä ja joilla on ensisijaisesti akateeminen tausta verotuksen tai taloustieteen tai molempien alalta;
            
         
               d)
            
            
               yksi tai kaksi jäsentä, jotka nimitetään yksityishenkilöinä ja joilla on erityisesti verotukseen liittyvä tausta ja mieluiten käytännön kokemusta digitaalitalouden verotuksesta.
            
         2.   Edellä 1 kohdan a alakohdassa tarkoitetun jäsenen nimittää verotuksesta ja tulliliitosta vastaava komission jäsen. Edellä 1 kohdan b–d alakohdassa tarkoitetut jäsenet nimittää verotuksen ja tulliliiton pääosaston pääjohtaja sellaisten asiantuntijoiden joukosta, joilla on pätevyyttä 2 ja 3 artiklassa tarkoitetuilla aloilla ja jotka ovat vastanneet hakuilmoitukseen.
   3.   Jäsenet nimitetään kaudeksi, joka päättyy 1 päivänä heinäkuuta 2014. He toimivat tehtävässään toimikautensa päättymiseen asti, paitsi jos heidät suljetaan pois ryhmästä tai korvataan toisella.
   4.   Jäsenet, jotka eivät pysty enää osallistumaan tehokkaasti ryhmän työhön, jotka eroavat tai jotka eivät täytä tämän artiklan 2 kohdan toisessa alakohdassa tai Euroopan unionista tehdyn sopimuksen 399 artiklassa mainittuja edellytyksiä, voidaan sulkea pois ryhmästä tai heille voidaan nimetä seuraaja jäljellä olevaksi toimikaudeksi.
   5.   Jäsenten on toimittava riippumattomasti ja yleisen edun mukaisesti.
   6.   Asiantuntijaryhmän jäsenten nimet julkaistaan komission asiantuntijaryhmien ja muiden vastaavien elinten rekisterissä, jäljempänä ’rekisteri’.
   7.   Henkilötiedot on kerättävä, käsiteltävä ja julkaistava asetuksen (EY) N:o 45/2001 mukaisesti.
   5 artikla
   Toiminta
   1.   Asiantuntijaryhmän puheenjohtajana toimii 4 artiklan 1 kohdan a alakohdassa tarkoitettu jäsen.
   2.   Verotuksesta ja tulliliitosta vastaava komission jäsen nimittää komission edustajan, joka voi kutsua ryhmän ulkopuolelta asialistalla olevan alan erityisasiantuntijoita osallistumaan tilapäisesti ryhmän työskentelyyn.
   3.   Asiantuntijaryhmän jäsenten sekä kutsuttujen asiantuntijoiden on noudatettava perussopimuksissa ja niiden täytäntöönpanosäännöissä vahvistettua salassapitovelvollisuutta sekä EU:n turvaluokiteltujen tietojen suojelua koskevia komission turvallisuussääntöjä, jotka on vahvistettu komission päätöksen 2001/844/EY, EHTY, Euratom tehty 29 päivänä marraskuuta 2001, komission sisäisten menettelysääntöjen muuttamisesta (2) liitteessä. Komissio voi toteuttaa kaikki asianmukaiset toimenpiteet, jos kyseiset henkilöt eivät noudata näitä velvollisuuksia.
   4.   Asiantuntijaryhmän kokoukset pidetään komission tiloissa, paitsi jos asiantuntijaryhmä päättää toisin ja jos komission edustaja hyväksyy päätöksen. Komissio huolehtii ryhmän sihteeripalveluista. Asiantuntijaryhmän kokouksiin voi osallistua myös muita komission virkamiehiä, joita asia koskee.
   5.   Asiantuntijaryhmä vahvistaa työjärjestyksensä asiantuntijaryhmien työjärjestysmallin pohjalta.
   6.   Komissio julkaisee kaikki ryhmän toimintaan liittyvät olennaiset asiakirjat, kuten kokousten esityslistat, pöytäkirjat ja osallistujien lausunnot, joko suoraan rekisterissä tai erillisellä verkkosivustolla, jolle rekisteristä on linkki. Asiakirjaa ei julkaista, jos sen sisältämien tietojen ilmaiseminen vahingoittaisi asetuksen (EY) N:o 1049/2001 4 artiklassa määriteltyä yleisen tai yksityisen edun suojaa.
   6 artikla
   Kokouskulut
   1.   Asiantuntijaryhmän toimintaan osallistuvat henkilöt eivät saa palkkiota tehtäviensä hoitamisesta.
   2.   Komissio korvaa asiantuntijaryhmän toimintaan osallistuvien matka- ja oleskelukustannukset voimassa olevien komission säännösten mukaisesti.
   3.   Edellä 2 kohdassa tarkoitetut kulut korvataan vuosittaisessa määrärahojen kohdentamismenettelyssä käytettävissä olevien määrärahojen rajoissa.
   7 artikla
   Soveltaminen
   Tätä päätöstä sovelletaan 1 päivään heinäkuuta 2014.
   
      Tehty Brysselissä 22 päivänä lokakuuta 2013.
      
         
            Komission puolesta
         
         Algirdas ŠEMETA
         
            Komission jäsen
         
      
   
   
      (1)  EUVL L 8, 12.1.2001, s. 1.
   
      (2)  EYVL L 317, 3.12.2001, s. 1.